KOMISIJOS REGLAMENTAS (EB) Nr. 355/2008
2008 m. balandžio 21 d.
iš dalies keičiantis Reglamentą (EB) Nr. 1239/95 dėl elektroninių ryšio priemonių naudojimo Bendrijos augalų veislių tarnybos atliekamose procedūrose
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1994 m. liepos 27 d. Tarybos reglamentą (EB) Nr. 2100/94 dėl augalų veislių teisinės apsaugos Bendrijoje (1), ypač į jo 114 straipsnį,
pasikonsultavusi su Bendrijos augalų veislių tarnybos administracine taryba,
kadangi:
(1)
1995 m. gegužės 31 d. Komisijos reglamente (EB) Nr. 1239/95, nustatančiame įgyvendinimo taisykles Tarybos reglamentui (EB) Nr. 2100/94 taikyti dėl Bendrijos augalų veislių tarnybos atliekamų procedūrų (2), numatytas taisykles reikėtų supaprastinti, leidžiant naudoti elektronines ryšio priemones.
(2)
Tikslinga supaprastinti paraiškų, protestų ar apeliacijų teikimą ir Bendrijos augalų veislių tarnybos (toliau - Tarnyba) dokumentų įteikimą, leidžiant naudoti elektronines ryšio priemones. Be to, Tarnybai turėtų būti suteikta galimybė Bendrijos augalų veislių teisinės apsaugos sertifikatus išduoti elektronine forma. Taip pat turėtų būti leidžiama elektroninėmis priemonėmis skelbti informaciją, susijusią su Bendrijos augalų veislių teisine apsauga. Galiausiai, siekiant padidinti veiksmingumą, turėtų būti leidžiama su procedūromis susijusias bylas saugoti naudojant elektronines priemones.
(3)
Tarnybos pirmininkui turėtų būti suteikta teisė nustatyti visas detales, susijusias su elektroninių ryšio ar saugojimo priemonių naudojimu.
(4)
Todėl Reglamentą (EB) Nr. 1239/95 reikėtų atitinkamai iš dalies pakeisti.
(5)
Šiame reglamente numatytos priemonės atitinka Bendrijos augalų veislių teisinės apsaugos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1239/95 iš dalies keičiamas taip:
1)
2 straipsnio 3 dalis pakeičiama taip:
„3. Adresuose nurodoma visa reikiama administracinė informacija, įskaitant valstybės, kurioje procedūrų šalis gyvena arba kurioje yra jos buveinė ar padalinys, pavadinimą. Pageidautina, kad būtų nurodytas tik vienas kiekvienos procedūrų šalies adresas; jei nurodomi keli adresai, atsižvelgiama tik į pirmąjį adresą, išskyrus atvejus, kai procedūrų šalis nurodo vieną iš kitų adresų kaip dokumentų įteikimui skirtą adresą.
Tarnybos pirmininkas nustato detales, susijusias su adresu, įskaitant detales, susijusias su kitais duomenų perdavimo ryšiais.“
2)
16 straipsnis iš dalies keičiamas taip:
a)
1 dalis pakeičiama taip:
„1. Paraiška augalų veislių teisinei apsaugai Bendrijoje gauti pateikiama Tarnyboje, nustatytose nacionalinėse įstaigose arba padaliniuose, įsteigtuose pagal pagrindinio reglamento 30 straipsnio 4 dalį.
Jeigu paraiška pateikiama Tarnyboje, ji gali būti pateikiama popieriuje arba elektroninėmis priemonėmis. Jeigu ji pateikiama nacionalinėse įstaigose arba padaliniuose, pateikiami du jos popieriniai egzemplioriai.“
b)
3 dalis pakeičiama taip:
„3. Tarnyba nemokamai pateikia tokias formas:
a)
paraiškos formą ir techninę anketą, skirtas pateikti paraišką augalų veislių teisinei apsaugai Bendrijoje gauti;
b)
formą, skirtą šio straipsnio 2 dalyje nurodytai informacijai išsiųsti, kurioje nurodomos neišsiuntimo pasekmės.
4. Pareiškėjas užpildo ir pasirašo 3 dalyje nurodytas formas. Jeigu paraiška pateikiama elektroninėmis priemonėmis, ji turi atitikti 57 straipsnio 3 dalies 2 pastraipos reikalavimus dėl parašo.“
3)
28 straipsnis pakeičiamas taip:
„28 straipsnis
Veislės pavadinimo pasiūlymas
Veislės pavadinimo pasiūlymas pasirašomas ir pateikiamas Tarnyboje arba, jei pasiūlymas pateikiamas kartu su paraiška augalų veislių teisinei apsaugai Bendrijoje gauti, nustatytoje nacionalinėje įstaigoje arba padalinyje, įsteigtame pagal pagrindinio reglamento 30 straipsnio 4 dalį, dviem egzemplioriais.
Tarnyba nemokamai pateikia formą veislės pavadinimui siūlyti.
Jeigu veislės pavadinimo pasiūlymas pateikiamas elektroninėmis priemonėmis, jis turi atitikti 57 straipsnio 3 dalies 2 pastraipos reikalavimus dėl parašo.“
4)
36 straipsnio 1 dalies paskutinis sakinys išbraukiamas ir straipsnis papildomas 4 dalimi:
„4. Jeigu pasiūlymas pakeisti veislės pavadinimą pateikiamas elektroninėmis priemonėmis, jis turi atitikti 57 straipsnio 3 dalies 2 pastraipos reikalavimus dėl parašo.“
5)
52 straipsnio 1 dalis pakeičiama taip:
„1. Per tris mėnesius nuo žodinio nagrinėjimo pabaigos rašytinis sprendimas dėl apeliacijos išsiunčiamas apeliacinio nagrinėjimo šalims bet kuriuo 64 straipsnio 3 dalyje numatytu būdu.“
6)
53 straipsnio 2 dalies antrasis sakinys pakeičiamas taip:
„Vėliau pagal 64 straipsnį procedūrų šalims pateikiamas rašytinis sprendimas.“
7)
54 straipsnio 3 dalyje žodis „nuorašą“ pakeičiamas žodžiu „kopiją“.
8)
57 ir 58 straipsniai pakeičiami taip:
„57 straipsnis
Procedūrų šalių pateikiami dokumentai
1. Bet kokie procedūrų šalių pateikiami dokumentai siunčiami paštu, įteikiami asmeniškai, arba siunčiami elektroninėmis priemonėmis.
Tarnybos pirmininkas nustato elektroninio dokumentų pateikimo detales.
2. Procedūrų šalių pateiktų dokumentų gavimo data laikoma data, kai dokumentai faktiškai gaunami patalpose arba, elektroninėmis priemonėmis pateiktų dokumentų atveju, kai Tarnyba dokumentus gauna elektroniniu būdu.
3. Išskyrus dokumentų priedus, bet kokie procedūrų šalių pateikiami dokumentai turi būti pasirašyti jų arba jų procedūrinių atstovų.
Jeigu dokumentas Tarnybai pateikiamas elektroninėmis priemonėmis, jame turi būti elektroninis parašas.
4. Jeigu dokumentas nėra tinkamai pasirašytas, gautas ne visas dokumentas ar jis yra neįskaitomas arba jeigu Tarnyba abejoja dėl dokumento tikslumo, Tarnyba praneša apie tai siuntėjui ir paprašo jo per vieną mėnesį pateikti dokumento, pasirašyto pagal 3 dalį, originalą arba pakartotinai išsiųsti originalo kopiją.
Jeigu prašymas įvykdomas per nurodytą terminą, pasirašyto dokumento gavimo arba pakartotino persiuntimo data laikoma data, kai buvo gautas pirmasis dokumentas. Jeigu prašymas per nurodytą terminą neįvykdomas, dokumentas laikomas negautu.
5. Tokie dokumentai, kuriuos reikia perduoti kitoms procedūrų šalims ir ekspertizės tarnybai, arba dokumentai, susiję su dviem ar daugiau paraiškų augalų veislių teisinei apsaugai Bendrijoje arba naudojimo teisei gauti, pateikiami pakankamu kopijų skaičiumi. Trūkstamos kopijos pateikiamos tos procedūrų šalies sąskaita.
Pirmoji pastraipa netaikoma elektroninėmis priemonėmis pateikiamiems dokumentams.
58 straipsnis
Dokumentiniai įrodymai
1. Galutinių sprendimų arba ne Tarnybos priimtų sprendimų įrodymai, arba kiti dokumentiniai įrodymai, kuriuos pateikia procedūrų šalys, gali būti pateikiami nepatvirtinta kopija.
2. Jeigu Tarnyba abejoja dėl 1 dalyje minimų įrodymų autentiškumo, ji gali paprašyti pateikti originalą arba patvirtintą kopiją.“
9)
64 straipsnis pakeičiamas taip:
„64 straipsnis
Bendrosios dokumentų įteikimo nuostatos
1. Tarnybos atliekamose procedūrose bet koks dokumentų įteikimas procedūrų šaliai atliekamas įteikiant originalų dokumentą, nepatvirtintą jo kopiją arba atspausdintą kompiuterinį dokumentą. Dokumentų, kuriuos pateikė kitos procedūrų šalys, kopijos gali būti įteikiamos nepatvirtintos.
2. Jeigu viena ar daugiau procedūrų šalių paskyrė procedūrinį atstovą, dokumentai jam įteikiami laikantis 1 dalies nuostatų.
3. Dokumentai įteikiami:
a)
siunčiant paštu pagal 65 straipsnį;
b)
į rankas pagal 66 straipsnį;
c)
viešu pranešimu pagal 67 straipsnį; arba
d)
elektroninėmis priemonėmis ar kitomis techninėmis priemonėmis pagal antrąją šios dalies pastraipą.
Tarnybos pirmininkas nustato detales, susijusias su dokumentų įteikimu elektroninėmis priemonėmis.
4. Dokumentai arba jų kopijos, kuriuose numatomi veiksmai, kuriems pagrindinio reglamento 79 straipsnyje numatytas dokumentų įteikimas, įteikiami registruotu laišku su pranešimu apie pristatymą, siunčiant paštu; jis taip pat gali būti išsiunčiamas elektroninėmis priemonėmis, kurias nustato Tarnybos pirmininkas.“
10)
65 straipsnio 1 dalis išbraukiama.
11)
67 straipsnyje žodžiai „65 straipsnio 1 dalį“ pakeičiami žodžiais „64 straipsnio 4 dalį.“
12)
71 straipsnio 2 dalis pakeičiama taip:
„2. Jei terminas baigiasi dieną, kai pašto veikla pertraukta ar sutrikdytas pašto pristatymas valstybėje narėje ar tarp valstybės narės ir Tarnybos, terminas pratęsiamas iki pirmosios dienos nuo sutrikdymo ar pertraukimo laikotarpio pabaigos procedūrų šalims, kurių nuolatinė gyvenamoji vieta, buveinė ar padalinys yra toje valstybėje narėje arba kurių paskirtų procedūrinių atstovų buveinė yra toje valstybėje. Jei ta valstybė narė yra valstybė, kurioje yra Tarnyba, ši nuostata galioja visoms procedūrų šalims. Tarnybos pirmininkas nurodo ir praneša apie pertraukimo ar sutrikdymo laikotarpio trukmę.
Elektroninėmis priemonėmis pateikiamiems dokumentams pirmoji pastraipa galioja mutatis mutandis tais atvejais, kai pertraukiamas Tarnybos elektroninių ryšio priemonių ryšys.“
13)
78 straipsnio 3 dalis papildoma tokia pastraipa:
„Tarnybos pirmininkas nustato registrų formą. Registrai gali būti vedami kaip elektroninės duomenų bazės.“
14)
79 straipsnio 1 dalis pakeičiama taip:
„1. Bet koks augalų veislių teisinės apsaugos Bendrijoje perdavimas įrašomas Bendrijos augalų veislių nuosavybės teisių registre pateikus dokumentinius perdavimo įrodymus arba oficialius dokumentus, patvirtinančius perdavimą, arba tokias ištraukas iš tų dokumentų, kokių pakanka perdavimui nustatyti. Tarnyba išsaugo tokių dokumentinių įrodymų kopijas savo bylose.
Tarnybos pirmininkas nustato tokių dokumentinių įrodymų išsaugojimo Tarnybos bylose būdą ir sąlygas.“
15)
83 straipsnis pakeičiamas taip:
„83 straipsnis
Bylų laikymas
1. Su procedūromis susijusių dokumentų originalai arba kopijos laikomi bylose; tokioms procedūroms, išskyrus dokumentus, susijusius su apeliacinės tarybos arba Tarnybos personalo, arba ekspertizės tarnybos narių pašalinimu ar jiems skirtais protestais, kurie laikomi atskirai, priskiriamas bylos numeris.
2. Tarnyba turi vieną 1 dalyje minimos bylos egzempliorių (bylos egzempliorius), kuris laikomas tikru ir pilnu bylos egzemplioriumi. Ekspertizės tarnyba gali turėti egzempliorių dokumentų, susijusių su tokiomis procedūromis (ekspertizės egzempliorius), tačiau užtikrina tų originalų, kurių neturi Tarnyba, pristatymą.
3. Procedūrų šalių pateiktų dokumentų originalai, kurių pagrindu sudarytos elektroninės bylos, gali būti pašalinti nuo jų gavimo Tarnyboje praėjus nustatytam laikotarpiui.
4. Tarnybos pirmininkas nustato detales, susijusias su bylų laikomo būdu, laikymo laikotarpiu ir 3 dalyje minėtu laikotarpiu.“
16)
87 straipsnis papildomas 3 dalimi:
„3. Tarnybos pirmininkas nustato būdą, kuriuo leidžiamas Oficialusis biuletenis.“
17)
91 straipsnio 1 dalis keičiama taip:
„1. Susipažinimas su bylomis pagal pagrindinio reglamento 91 straipsnio 1 dalį atliekamas Tarnybai specialiai šiuo tikslu išduodant bylų kopijas.“
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Jis taikomas nuo 2009 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. balandžio 21 d.